**บทคัดย่อ**

 การจัดกิจกรรมการใช้นิทานประกอบการพับกระดาษครั้งนี้ มีวัตถุประสงค์เพื่อการศึกษาพฤติกรรมความมีวินัยโดยเน้นที่พฤติกรรม ด้านความรับผิดชอบ ด้านความตรงต่อเวลา และด้านความสามัคคี ของเด็กชั้นอนุบาลปีที่ 2 โรงเรียนบ้านแม่จอก ตำบลแม่ป้าก อำเภอวังชิ้น จังหวัดแพร่ และสร้างกิจกรรมการใช้นิทานประกอบการพับกระดาษเพื่อพัฒนาพฤติกรรมความมีวินัย เพื่อเปรียบเทียบพฤติกรรม ด้านความรับผิดชอบ ความตรงต่อเวลา และความสามัคคี ของเด็กที่ได้รับจากการจัดกิจกรรมทั้งก่อนและหลังการจัดกิจกรรมพร้อมกับประเมินพฤติกรรมความมีวินัยและวัดประสิทธิภาพกิจกรรมการใช้นิทานประกอบการพับกระดาษ โดยประชากรที่ใช้ในการศึกษาครั้งนี้ได้แก่ เด็กที่มีอายุ 5 – 6 ปี จำนวน 8 คน ประกอบด้วยชาย 5 คน หญิง 3 คน และกำลังศึกษาอยู่ในชั้นอนุบาลปีที่ 2 โรงเรียนบ้านแม่จอก ตำบลแม่ป้าก อำเภอวังชิ้น จังหวัดแพร่ สำนักงานเขตพื้นที่การศึกษาแพร่ เขต 2 ประจำปีการศึกษา 2551 เครื่องมือที่ใช้ในการรวบรวมข้อมูลคือ นิทานประกอบการพับกระดาษเพื่อพัฒนาความมีวินัย 3 ด้าน คือ ด้านความรับผิดชอบ ด้านความตรงต่อเวลา และด้านความสามัคคี จำนวน 10 เรื่อง โดยใช้แบบประเมินที่เป็นสถานการณ์รูปภาพ เพื่อวัดพฤตกรรมของเด็กก่อนและหลังการจัดกิจกรรม และแบบประเมินความมีวินัยของเด็ก ระหว่างการจัดกิจกรรม 10 สัปดาห์ การวิเคราะห์ข้อมูลโดยการหาค่าเฉลี่ยร้อยละแล้วนำมาเทียบกับเกณฑ์ที่กำหนดไว้ 80/80 วิเคราะห์ข้อมูลโดยหาค่าเฉลี่ยและเปรียบเทียบความแตกต่าง ของคะแนนที่ได้จากการประเมินพฤติกรรมของเด็ก ก่อนและหลังการจัดกิจกรรมในแต่ละด้าน

**ผลการศึกษาพบว่า**

 1. ประสิทธิภาพของนิทานประกอบการพับกระดาษเพื่อพัฒนาพฤติกรรมความมีวินัย ของเด็กชั้นอนุบาลปีที่ 2 ค่าเฉลี่ยอยู่ที่ 3.73 นั่น หมายถึง นิทานประกอบการพับกระดาษมีความเหมาะสมอยู่ในระดับมากที่สุด โดยมีค่าเบี่ยงเบนมาตรฐานอยู่ที่ 0.31 และนำไปทดลองใช้เพื่อตรวจสอบประสิทธิภาพ พบว่า นิทานประกอบการพับกระดาษนั้นมีประสิทธิภาพเท่ากับ 83.75/84 ซึ่งสูงกว่าเกณฑ์มาตรฐานที่กำหนด แสดงให้เห็นว่าการสร้างแผนการจักประสบการณ์โดยใช้นิทานประกอบการพับกระดาษในครั้งนี้ ยึดหลักในการจัดประสบการณ์ที่เน้นให้เด็กเป็นศูนย์กลาง โดยให้ความสำคัญกับความสนใจ และความต้องการของเด็ก โดยแผนการจัดประสบการณ์ที่ผู้ศึกษานำเสนอในครั้งนี้จะประกอบไปด้วย รูปแบบ 3 กิจกรรม ต่อ 1 สัปดาห์ คือ กิจกรรมการเล่านิทาน เพื่อเน้นให้เด็กได้รู้จักตัวละครที่อยู่ในนิทานทั้งหมด รวมทั้งได้เข้าใจเรื่องราวในนิทานที่สร้างขึ้น กิจกรรมสร้างสรรค์ เพื่อเน้นให้เด็กได้สร้างตัวละครที่มีความสอดคล้องกับเนื้อหาในนิทานที่ได้เล่าไว้ และกิจกรรมการแสดงบทบาทสมมุติโดยมีเป้าหมาย เพื่อให้เด็กได้แสดงบทบาทสมมุติเป็นตัวละครต่าง ๆ ตามนิทานและทำความเข้าใจพฤติกรรมของตัวละคร ที่ปรากฏอยู่ในนิทานมากขึ้น ซึ่งจะทำให้เด็กมีความเข้าใจในพฤติกรรมของตัวละคร และลอกเลียนแบบตัวละครที่มีพฤติกรรมที่ดีได้

 2. พฤติกรรมความมีวินัยของเด็ก เมื่อเปรียบเทียบคะแนนก่อนและหลังการจัดกิจกรรม แยกวัตถุประสงค์เป็น 3 ด้าน ประกอบด้วยวินัยด้านความรับผิดชอบ ด้านความตรงต่อเวลา และด้านความสามัคคี พบว่า พฤติกรรมด้านความมีวินัยของเด็กดีขึ้นในทุกด้าน โดยมีค่าเฉลี่ยหลังการจัดกิจกรรมสูงกว่าก่อนการจัดกิจกรรม โดยเน้นความรับผิดชอบ เด็กมีคะแนนค่าเฉลี่ยเพิ่มขึ้น 3.75 คะแนน ด้านความตรงต่อเวลาเด็กมีคะแนนค่าเฉลี่ยเพิ่มขึ้น 4.00 คะแนน และด้านความสามัคคีเด็กมีคะแนนค่าเฉลี่ยเพิ่มขึ้น 3.29 คะแนน ซึ่งแสดงให้เห็นว่า ชุดกิจกรรมนิทานประกอบการพับกระดาษ สำหรับเด็กชั้นอนุบาลปีที่ 2 ที่ใช้ในการจัดกิจกรรม ทำให้เด็กได้พัฒนาพฤติกรรมความมีวินัยสูง ซึ่งยอมรับสมมุติฐานของการศึกษาที่ว่า เด็กชั้นอนุบาลปีที่ 2 ที่ผ่านการจัดกรรมการใช้นิทานประกอบการพับกระดาษ จะมีพฤติกรรมความมีวินัย ในด้านความรับผิดชอบ ด้านความตรงต่อเวลา และด้านความสามัคคี หลังการจัดกิจกรรมการใช้นิทานประกอบการพับกระดาษ สูงกว่าก่อนการจัดกิจกรรม เป็นไปตามสมมุติฐานที่วางไว้